Déjà vu

Denne artikkelen handler om følelsen déjà vu, for filmen fra 2006, se Déjà Vu (film)
Déjà vu, også skrevet deja vu på norsk, (uttales /ˈdeʒɑ.vʉˑ/ eller omtrent desjavy', fransk for 'allerede sett') er  en følelse av å ha opplevd noe tidligere som man i virkeligheten opplever for første gang. Fenomenet innebærer en sterk fornemmelse av gjentakelse og gjenkjennelse, som om en allerede har et minne av samme hendelse, sted, person eller noe annet som en faktisk ikke kan ha opplevd, sett eller møtt før. Opplevelsen etterfølges ofte av en underlig eller uhyggelig følelse.

Déjà vu forekommer av og til, og kortvarig, hos de fleste mennesker. Hyppige déjà vu-fenomener kan være uttrykk for kroppslig sykdom, for eksempel epilepsi, eller psykisk lidelse, for eksempel ved dissosiative tilstander.

Forklaringer
Å føle at en førstegangsopplevelse er en nøyaktig gjentakelse av noe annet er et psykologisk fenomen som kan ha flere forklaringer. En kan ha hørt eller lest om noe lignende, men glemt det.Oppslagsordet «deja vu» i Store norske leksikon (fri gjenbruk av artikkeltekst) Déjà vu kan  også skyldes at innledningen til en situasjon framkaller en sterk forventning om det som skal skje videre, og at det derfor føles som noe en har opplevd tidligere når det forventede inntreffer.

Betegnelsen skal ha blitt brukt første gang av den franske filosofen og mediet Emile Boirac i 1876, blant annet i boka L'Avenir des sciences psychiques. Fenomenet ble beskrevet på 1800-tallet av franske psykiatere og psykologer, deriblant Jean-Martin Charcot og Théodule Armand Ribot, og ble rundt 1900 oppfattet som symptom på manglende virkelighetskontakt og psykisk sykdom.Steen Folke Larsen: deja-vu i Den Store Danske (hentet 3. september 2017) Den amerikanske legen og filosofen William James kom med en enklere forklaring allerede i 1890. Han hevdet at spredte likheter mellom en nåværende situasjon og vage minner om noe tilsvarende kan framkalle en illusjon av en fullstendig gjentakelse hvis bevisstheten er uklar, for eksempel ved sterk affekt eller utmattelse.

Se også
 Paramnesi, erindrings- eller hukommelsesillusjon
 Falske minner
 Jamais vu («aldri sett før»), en tilstand der en situasjon, et sted eller person oppleves som fullstendig fremmed selv om de ikke er det

Referanser

Eksterne lenker

 Forskning.no – Hva er déjà vu? For en faglig forklaring.
 A Review of the Déjà Vu Experience av Alan Brown.

Kategori:Franske ord og uttrykk
Kategori:Følelser
Kategori:Mentale prosesser